Feljegyzés

MSZMP Központi Bizottság részére

Problémám Tamási Áron, vagyis inkább Ördögölő Józsiás című darabja, és annak színpadra vitelének körülményei. Ha az őszi események, az októberi sikertelen ellenforradalom nem történik, talán elsiklunk a dolog felett, és nem említjük többet a darabot, de Tamási már levélben ígéretet kapott a színpadra vitelére. Ugyanakkor a politikai helyzet változik, ezzel együtt a kultúrpolitika is, és nem engedhetjük meg magunknak, hogy ez a veszélyesen sokféleképpen értelmezhető mű színpadra kerüljön.
 Tamási írt egy tündérmesét. Egy ilyen pallérozott elme számára, mint az enyém, sem értelmezhető a miértje, de gyanítom, hogy több időt szánva rá ki lehet bontani, és nem lenne megfelelő a jelenlegi ideológiai irányzatoknak. Az „áldás, békesség˝ köszönési forma klerikális maradvány, amely a Magyar Népköztársaság, dolgozó népünk számára elfogadhatatlan. Emellett egyes jelenetek szemet szúrtak. A második felvonás egyaránt szól szerelemről, árulásról, és furcsa módon politikai ügyekről. Ördögök zavarják meg Tündérország békéjét, egy másikban a főpapot pokolmesternek titulálják. A legaggasztóbb, a tanács összehívásának oka, ami a nép szenvedése, mert a királyhoz nem jut el a panaszuk. Lázongásuk országtanácshoz vezet, ami természetesen megoldja az ügyet.
 Tamási elvtárs maradjon csak az íróasztal mögött, senki nem kíváncsi a rejtett célzásaira.
 Ha csupán egy tündérmeséről van szó – amit erősen kétlek - akkor sem értek egyet az előadásával. Nincs szükségünk még egy Csongor és Tündére.
 Ezen okokat figyelembe véve kérem véleményüket, hisz megfontolandó lenne elvtársunktól megvonni a mese előadásának jogát.

Fontolják meg!

Budapest, 1957 júniusa

 Elvtársi üdvözlettel: Major Tamás,

 a Nemzeti Színház igazgatója